CELEX: 62019TN0757
Language: mt
Date: 2020-05-06 00:00:00
Title: Kawża T-757/19: Rikors ippreżentat fis-6 ta’ Mejju 2020 – HB vs EIB

6.7.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 222/25
            
         
      Rikors ippreżentat fis-6 ta’ Mejju 2020 – HB vs EIB
      (Kawża T-757/19)
      (2020/C 222/28)
      Lingwa tal-kawża: l-Ingliż
      
         Partijiet
      
      
         Rikorrenti: HB (rappreżentant: C. Bernard-Glanz, avukat)
      
         Konvenut: Bank Ewropew tal-Investiment (BEI)
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-20 ta’ Ġunju 2019, li tiċħad l-ilment tar-rikorrenti dwar fastidju psikoloġiku;
               
            
                  —
               
               
                  tordna lill-konvenut iħallas ammont ta’ EUR 100 000 bħala kumpens għad-danni morali, flimkien mal-interessi bir-rata legali mid-data tas-sentenza;
               
            
                  —
               
               
                  tordna lill-konvenut iħallas ammont ta’ EUR 50 000 bħala kumpens għat-telf ta’ opportunità, flimkien mal-interessi bir-rata legali mid-data tas-sentenza sal-ħlas komplet;
               
            
                  —
               
               
                  tordna lill-konvenut iħallas l-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv, li jallega ksur tad-dritt li l-kwistjonijiet ta’ persuna jiġu pproċessati b’mod imparzjali, ġust u b’attenzjoni, u nuqqas ta’ motivazzjoni, sa fejn (i) il-bord li investiga l-allegazzjonijiet ta’ fastidju u ta’ intimidizzazzjoni tagħha (a) naqas milli jitratta l-każ b’mod imparzjali, ġust u b’attenzjoni, billi wera jew ta l-impressjoni ta’ parzjalità lejn il-persuni li allegatament taw fastidju u billi interpreta ħażin jew injora fatti u provi, u (b) naqas milli jagħti raġunijiet, u (ii) meta approva r-rapport tal-Bord, il-President tal-BEI ivvizzja d-deċiżjoni kkontestata bl-istess difetti.
               
            
                  2.
               
               
                  It-tieni motiv, li jallega żball ta’ evalwazzjoni u ksur tal-Kodiċi ta’ Kondotta u tal-Politika ta’ Dinjità fix-Xogħol tal-BEI, sa fejn (i) il-kondotta tal-persuni li allegatament taw fastidju lir-rikorrenti kienet fil-forma ta’ atti mitkellma jew miktuba, ma kinitx xierqa, seħħet matul żmien twil u kienet ripetuta, u kienet degradanti, (ii) meta naqas milli jikkategorizza l-atti kkontestati bħala fastidju psikoloġiku, kemm individwalment kif ukoll flimkien, il-bord wettaq żball ta’ evalwazzjoni tal-fatti u kiser il-Kodiċi ta’ Kondotta u tal-Politika ta’ Dinjità fix-Xogħol u (iii) meta approva r-rapport tiegħu, il-President tal-BEI iddeċieda b’mod żbaljat li r-rikorrenti ma kinitx ġiet iffastidjata; u
               
            
                  3.
               
               
                  It-tielet motiv, li jallega ksur tad-dritt għal smigħ u ksur tal-kunfidenzjalità, sa fejn (i) ir-rikorrenti ma ngħatatx l-opportunità li tippreżenta l-osservazzjonijiet tagħha dwar (a) il-kontenut tad-dikjarazzjonijiet magħmula mill-persuni li allegatament taw fastidju u mix-xhieda quddiem il-bord jew (b) id-dokumenti l-oħra li ntużaw mill-bord fir-rapport tiegħu sabiex jagħti rakkomandazzjonijiet lill-President tal-Bank u (ii) il-bord adotta l-konklużjonijiet tiegħu u qasamhom ma’ terzi persuni qabel ma ta lir-rikorrenti l-opportunità li tippreżenta l-osservazzjonijiet tagħha fuqhom, jiġifieri qabel ma allegatament iffinalizza r-rapport tiegħu, u (iii) meta approva r-rapport tal-Bord, il-President tal-BEI ivvizzja d-deċiżjoni kkontestata bl-istess difetti.
                  Insostenn tat-talba għad-danni tagħha, ir-rikorrenti targumenta li:
                  
                              —
                           
                           
                              sofriet danni morali li ma jistgħux jiġu kkumpensati mill-annullament tad-deċiżjoni kkontestata;
                           
                        
                              —
                           
                           
                              meta ċaħad illegalment it-talba għal konċiljazzjoni tagħha, il-konvenut ċaħħadha minn opportunità li ssolvi l-kwistjoni b’mod bonarju u tevita proċeduri quddiem il-Qorti Ġenerali.